**P r e d k l a d a c i a  s p r á v a**

Ministerstvo pôdohospodárstva a rozvoja vidieka Slovenskej republiky predkladá správu o poľnohospodárstve a  potravinárstve v Slovenskej republike za rok 2017, ktorá bola vypracovaná   
na základe § 5 ods. 3 písm. d) zákona č. 280/2017 Z. z. o poskytovaní podpory a dotácie   
v pôdohospodárstve a rozvoji vidieka a o zmene zákona č. [292/2014](https://www.slov-lex.sk/pravne-predpisy/SK/ZZ/2014/292/) Z. z. o príspevku poskytovanom   
z európskych štrukturálnych a investičných fondov a o zmene a doplnení niektorých zákonov v znení neskorších predpisov.

Správa v kontexte s vývojom makroekonomickej situácie v ekonomike SR podáva informáciu   
o  vývoji a postavení poľnohospodárstva a potravinárstva v hospodárstve SR, výrobe   
v poľnohospodárstve a potravinárstve, agropotravinárskom trhu, potravinovej bezpečnosti, ekonomicko-finančnej situácii podnikateľských subjektov v agropotravinárskom komplexe SR, technickej úrovni agropotravinárskeho komplexu, svetovom poľnohospodárstve, poľnohospodárstve a potravinárstve krajín EÚ; správa ďalej hodnotí uplatňovanie poľnohospodárskej politiky, mnohostrannú a bilaterálnu spoluprácu agropotravinárskeho komplexu  so zahraničím a definuje závery s odporúčaniami.

Pri vypracovaní materiálu sa vychádzalo z  analytických poznatkov o výsledkoch hospodárenia v roku 2017, celkovej finančno-ekonomickej situácie v agropotravinárskom komplexe, štatistických zisťovaní Štatistického úradu SR, rezortných štatistických zisťovaní   
a z  podkladov medzinárodných inštitúcií.

Predkladaná správa má informatívny, analytický a hodnotiaci charakter a nebude mať vplyv   
na rozpočet verejnej správy, na podnikateľské prostredie, nebude mať ani sociálne vplyvy, vplyvy   
na životné prostredie, vplyvy na informatizáciu spoločnosti a ani vplyvy na služby verejnej správy   
pre občana. Predkladaná správa je v súlade s Ústavou Slovenskej republiky, ústavnými zákonmi, nálezmi ústavného súdu SR, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Materiál bol predmetom medzirezortného pripomienkového konania, ktorého vyhodnotenie   
je súčasťou materiálu. Opodstatnené pripomienky boli akceptované. Rozpor pri zásadných pripomienkach bol odstránený na rozporovom konaní dňa 30.07.2018.

Správa bude po prerokovaní a schválení vládou Slovenskej republiky predložená   
do Výboru Národnej rady Slovenskej republiky pre pôdohospodárstvo a životné prostredie.